Samfélagið yrði stórum fátækara án Háskólans á Bifröst Ummæli Kára Stefánssonar forstjóra Íslenskrar erfðagreiningar um Háskólann á Bifröst í þættinum Sprengisandi á Bylgjunni á sunnudaginn hafa vakið töluverða athygli og viðbrögð en þar sagði Kári að loka ætti skólanum sem leggi ekkert til íslensks samfélags . Tilefni ummælanna var umræða um hagræðingu í ríkisrekstri sem hann tók þátt í ásamt Stefáni Jóni Hafstein fyrrverandi borgarfulltrúa Samfylkingarinnar og Unni Brá Konráðsdóttur þingmanni Sjálfstæðisflokksins sem einnig situr í hagræðingarhópi ríkisstjórnarinnar . Orðrétt sagði Kári í þættinum : „ Það er spennandi að sjá hvort hæstvirtur menntamálaráðherra hafi kjark í sér til að leggja til að það verði sameinaðir skólar í íslensku skólakerfi . Hvort hann hafi kjark í sér til að sameina Háskólann í Reykjavík og Háskóla Íslands , hvort hann hafi kjark í sér til að til þess að loka dýrum stofnunum eins og Hólaskóla , Hvanneyrardeild við Háskóla Íslands , loka Bifröst sem leggur ekkert til íslensks samfélags , eða hafi kjark í sér til að ná utan um rekstur Háskólans á Akureyri þannig að hann sjái að mestu leyti um verkmenntun . “ Tekið skal fram að Landbúnaðarháskóli Íslands er sjálfstæður skóli með höfuðstöðvar á Hvanneyri í Borgarfirði , en ekki deild innan Háskóla Íslands eins og Kári sagði . Vilhjálmur Egilsson rektor Háskólans á Bifröst sagðist í samtali við Skessuhorn taka orðum Kára um skólann eins og hverju öðru gríni frá honum . „ Ég held að Kári ætlist ekki til þess að menn taki þetta alvarlega . Þetta er alla vega ekki málefnalegt innlegg í umræðu um menntamál á Íslandi . Það var athyglisvert að hlusta á hann í viðtalinu og ljóst að hann álítur að ekki megi anda á heilbrigðisþjónustuna . Á meðan allt sé ómögulegt þar er allt hægt í menntakerfinu , “ segir Vilhjálmur sem telur að ekki eigi að taka málflutning Kára allt of alvarlega . „ Ég held hins vegar að það hefði gengið betur hjá Kára í rekstrinum á undanförnum árum ef það hefðu verið nóg af Bifrestingum að vinna fyrir hann , “ bætti Vilhjálmur við sem segir skólann alltaf hafa átt mikilvægt erindi í íslensku samfélagi , Bifrestingum hafi almennt gengið mjög vel á vinnumarkaðnum og skólinn þannig lagt mikið af mörkum . „ Íslenskt samfélag yrði stórum fátækara án Háskólans á Bifröst . “